剡箋送任叔實
作者：戴表元
朝代：宋

paragraphs: 剡溪春水碧鱗鱗，剡水野藤如亂雲。
剡人伐藤就溪洗，匠出素箋黄土紋。
大箋敷腴便竿牘，小箋輕盈日千束。
我昔少年貪著纂，累笥連箱輸不足。
年來棄置百事休，引腕就書如畏囚。
有時得箋不自愛，杜曲蠻歌相獻酬。
世人貴賤隨人好，西家棄物東家寶。
退筆成山何足道，爲我攻修太玄草。